text: Quant Durbans l'ot, moult l'en prisa
   Et à grant bien l'i atorna ;
   Quant de ce li est garde prise,
   Moult, li vient de très grant franchise.
   Lors dist Durbans que maintenant
   Envoieroit au roi Carmant
   Pour savoir qu'il en porroit faire.
   II chevaliers de bon afaire
   I fist Durbans tantost aler,
   Qui au roi sorent bien moustrer
   Cele besoigne, et sagement,
   Et li moustrerent ensement
   Que Cléomadès l'avoit dit.
   Et quant li rois Carmans l'oyt,
   Moult le tint à grant courtoisie ;
   Debonairement lor otrie,
   Et dist que, se gentis ne fust
   Li chevaliers, jà n'en eüst
   Folio46r
   Priié, et pour l'amour de lui
   Ne li fera il nul anui.
   Et cil l'en mercient forment.
   Arrier revinrent liement ;
   Et, quant Cléomadès l'oy,
   Sachiez que moult li abeli.
   Le roi Carmant moult en prisa,
   Et dist k'en lui gentil roi a.
   PageV02P080ç6
   Ainsi refu Bruns li Hardis
   Rendus devers Bleopatris,
   El le clama li rois tout quite
   Pour la raison que vous ai dite.
   Bruns li Hardis moult grant droit ot
   Se Cléomadès gré en sot.
   Moult en fu prisiez et loez
   Cléomadès de tous costez.
   Meïsmes li fiex Balçabé,
   Bleopatris, l'en a loé,
   Et tout cil de sa conpaignie :
   Il n'est nus qui grant bien n'en die.
  